11 Ke eng fa kwa tshimologong Jesu a ne a gana go thusa mosadi yono? A Jesu o ne a mo leka fela jaaka a ne a dira ka Filipo, go bona gore o ne a tla itshwara jang, mme a mo naya tshono ya gore a supe gore tumelo ya gagwe e nonofile go le kae? Le fa go sa tlhalosiwa mo temaneng eno, segalo sa lentswe la gagwe ga se a ka sa kgoba mosadi yono marapo. Fa a ne a dirisa lefoko “dintšanyana,” o ne a dira tshwantshanyo e e phefofaditsweng. Ka jalo, gongwe Jesu o ne a dira dilo jaaka motsadi yo o ikaeletseng go naya ngwana wa gagwe se a se kopang mme ka nako eo a sa bontshe gore o batla go mo naya sone, e le gore a bone gore ngwana yoo o batla selo seo go le kana kang. Le fa lebaka la ga Jesu e ka tswa e ne e le lefe, fa mosadi yono a bontsha tumelo, o ne a mo naya se a neng a se kopa ka go rata.—Bala Mareko 7:28-30.